Korporativne komunikacije

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE**

**INA pokrenula postupak nabave za Postrojenje za obradu teških ostataka u riječkoj rafineriji**

**Zagreb, 27. studenog 2017.** – INA nastavlja s pripremnim aktivnostima za ulaganje u Postrojenje za obradu teških ostataka u Rafineriji nafte Rijeka vrijedno oko tri milijarde kuna te je pokrenula postupak nabave koji obuhvaća izgradnju postrojenja za komorno koksiranje (eng. Delayed coker unit), luke i skladišta za koks te postrojenja za obradu produkata zajedno s poveznim cjevovodima i servisima. Ukupna vrijednost nabave iznosi dvije i pol milijarde kuna te se radi o izuzetno kompleksnom i vremenski zahtjevnom natječaju na koji je INA pozvala iskusne međunarodne kompanije koje imaju reference za vođenje takvih projekata.

Očekuje se da bi u velikoj mjeri u realizaciji projekta, uz glavnog partnera, mogle sudjelovati i domaće kompanije, i to u projektiranju, isporuci materijala i opreme te izvođenju građevinskih, strojarskih i ostalih radova. Odabir izvođača planiran je sredinom 2018. godine, a očekivano trajanje gradnje je tri godine.

Projekt obrade teških ostataka u Rijeci budućnost je Ininog rafinerijskog poslovanja, a koncentracija prerade na toj lokaciji doprinijet će profitabilnosti projekta, što ga čini važnim faktorom za osiguravanje dugoročno održivog rafinerijskog poslovanja. Konačna investicijska odluka o projektu trebala bi se donijeti u prvoj polovici 2018. godine.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 494 benzinske postaje u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr